
Klaus se visează „gladiatorul NATO”!... 


Data: 22 martie 2024 


Într-o lume plină de confuzii şi așteptări nerealiste, o „ştire” a început să circule prin străzile României: Klaus Iohannis, preşedintele ţării, 
ar fi pe cale să devină noul şef al NATO. Sincer, despre Iohannis nu mai aveam ce să scriu; parcă omul nostru nu mai inspira nici măcar o 
virgulă, d-apoi un pamflet întreg. Dimineaţa aceasta, un amic din Bucureşti îmi trimite un mesaj scurt şi la obiect: „E oficial”. Curios şi 
uşor amuzat, îl întreb: „Ce e oficial?” Răspunsul lui m-a făcut să-mi fac semnul crucii în grabă — nu de minunile dumnezeieşti, ci de 


emoţiile la compatrioți pe care anunţarea candidaturii le alimentează. Voi aborda doar două aspecte care mi se par de o importanţă 


capitală în contextul zvonurilor despre ascensiunea lui Klaus Iohannis la rangul de „gladiator al NATO”. Prima 
este obsesia noastră naţională pentru titluri — un fetiş cultural ce ne face să confundăm adesea aparențele cu 
realitatea. A doua este o privire obiectivă asupra atribuţiilor acestui „şef”, unde s-ar putea să găsim mai multe 


surprize decât ne-am aştepta. 


Şi totuşi, ce este această „şefie a NATO” despre care vorbim? Se pare că o proastă informare s-a strecurat printre 


rândurile poporului nostru — un popor care confundă vânzătoarele de gladiole cu „gladiatoarele” şi pe cei care 
procura florile cu „procurorii”, ca şi în vestitul banc cu Bula, întrebat ce sunt părinţii de meserie (Mama este 
gladiatoare si tatăl este procuror). Ne pierdem adesea în labirintul titlurilor grandioase, uitând să mai cercetăm ce se ascunde dincolo de 


aceste etichete pompoase. Nu este un caz izolat; avem o întreagă colecţie de titluri care ne fac genunchii să se îndoaie în venerație. 


Să luăm exemplul „mareşalului Curţii”. La auzul acestui titlu, imaginaţia noastră zboară către câmpurile de bătălie, unde un mare militar 
îşi conduce trupele spre victorie. Însă realitatea? E doar un nene cu un baston de ceremonii, care, la fel de bine, ar putea organiza balul 
benzinăreselor din Fierbinţi (judeţul Ialomiţa). 


Şi totuşi, noi românii avem o slăbiciune pentru aceste denumiri. Ne place să credem că în spatele fiecărui titlu stă o poveste epică, o 
aventură demnă de cel mai palpitant roman. Dar câteodată, „mareşalul” nu e decât un maestru al protocolului şi al aranjamentelor florale 


pentru evenimente oficiale. 


Aşadar, când vine vorba despre posibila candidatură a lui lohannis la şefia NATO, să nu ne lăsăm păcăliţi de strălucirea titlului. Să nu 
uităm că dacă preşedintele nostru ar ajunge la cârma NATO, nu ar fi primul român care păşeşte pe covorul roşu al Alianţei. Ba mai mult, 


am avea un fel de tradiţie în a ne împodobi cu titluri NATO-istice. 


Să ne amintim de Prinţul Duda von Hohenzollern-Veringen, cunoscut şi sub numele de botez Radu Duda, care a fost „Înalt Reprezentant 
al Guvernului pentru integrare euroatlantică” şi „Membru al Comitetului de Directori ai Asociaţiei Casa NATO” din Bucureşti. Un titlu ce 
sună atât de nobil, încât aproape că îţi vine să te înclini şi să-i săruţi inelul. Şi apoi avem pe Mircea Geoană, care deţine la NATO poziţia 
de adjunct al secretarului general (un fel adjunct al mareşalului Curţii). O funcţie, care dacă va face tranzitul (politic) de la Bruxelles la 
Cotroceni, justifică şi întrebarea de ce nu ar merge şi invers? Doar numai în medicină tranzitul are o direcţie definită. De ce să nu devină 
pasajul NATO -— Cotroceni — NATO o nouă tradiţie? Doar din 32 de state membre, numai noi avem şefii potriviţi. Nişte realizări notabile, 


desigur, dar uneori ne lăudăm cu aceste poziţii civile ca şi cum am fi noi inventatorii gărzi Elveţiene sau ai Legiunii Străine. 


Ne mândrim cu aceste conexiuni sau „pile” la nivel înalt fluturându-le în faţa lumii ca pe nişte steaguri ale succesului naţional. Dar haideţi 
să fim sinceri: a avea câteva figuri proeminente în structurile NATO nu echivalează cu a fi stâlpul pe care se sprijină securitatea 
occidentală. Să fim serioşi, nici „gladiatoarele” din piaţă nu mai cred în pile. Este trist că cei mai mulţi nu-l văd pe KWI al nostru a fi un 
adecvat şef al Alianţei Nord-Atlantice. Trebuie pentru o analiză mai amplă să ne aplecăm asupra atribuţiilor unui şef al NATO şi să le 
comparăm cu îndeletnicirile preşedintelui nostru. Veţi vedea, că experienţa sa poate fi privită printr-o lentilă cel puţin favorabilă unei 
astfel de funcţii. 


Domnul Iohannis a fost primar în Sibiu, oraş cunoscut pentru evenimentele sale teutone (de la care românii transilvăneni în secolele 
trecute erau oricum excluşi pe regim de apartheid avant la lettre). Acolo unde alţii văd doar parade şi târguri, noi putem întrezări o 
pregătire ascunsă pentru luptele crâncene ale NATO. Cine altcineva decât un organizator de râvnite chiolhane de târgoveţi petrecăreţi ar 
putea să înţeleagă complexitatea armurilor și strategiilor militare? În fond, ce sunt manevrele Alianţei Nord-Atlantice dacă nu niște 
„chefuri” la scară globală? Şi apoi, să nu uităm de vizitele sale în Africa, unde a fost primit cu mai mult fast decât Vasco da Gama în 
timpurile sale. Dacă reprezentarea oficială este un criteriu, atunci excursiile africane ale lui Iohannis ne arată clar că este omul potrivit. 
Nu-i aşa că imaginea unui preşedinte român întâmpinat cu onoruri pe continentul negru ne umple inimile de mândrie şi ne convinge că 


poate face faţă oricărui summit NATO? În patru state africane oamenii au făcut băşici la mâini de cât l-au aplaudat. 


Să ne imaginăm un scenariu aproape real: Preşedintele nostru cu statură de profesor de fizică şi privire de baschetbalist, ajunge să fie 
încoronat ca „şef” al NATO. Şi, într-un gest de revenire triumfală pe scenele internaţionale, decide să viziteze statele africane unde deja 


este vedeta. 


Locuitorii acestor paradisuri pământeşti, care deja l-au primit odată cu ospitalitate desăvârşită, se pregătesc acum pentru o celebrare a 
revenirii sale mai ceva ca după un ordin dat de OMS în vreme de pandemie. „Vom tăia toate găinile şi porcii!” strigă primarul capitalei 
Praia, din arhipelagul african Cabo Verde, cu un entuziasm molipsitor. Vor scanda „KWI” aşa după ureche, crezând că este o aluzie a 
românilor la fructul Kiwi, cel cu coajă spectaculoasă şi ţepoasă, plin de conţinut acru şi gelatinos. Vai de ei, dar mai vai de noi la cine ne 


închinăm. 


Nu putem exclude că un alt subiect fierbinte al momentului de la Berlin să-l fi determinat pe lohannis să-şi anunţe candidatura. Se pare 
că în Germania, patria eficienţei şi a ordinii, se discută deja despre readucerea în circuitul de apărare a buncărelor abandonate. Şi cum să 


nu ne gândim că gladiatorul nostru, Klaus, ar putea avea un rol de jucat în această poveste? 


Vizualizaţi-l pe preşedintele nostru, cu experienţa sa de organizator sibian şi înfăptuitor de drepturi patrimoniale istorice şi nu-l trataţi 
după lipsa sa de empatie. În timp ce oficialii Bundesrepublik-ului se frământă privind modul în care pot transforma buncărele din cluburi 


techno şi ferme de ciuperci înapoi în fortificaţii militare, lohannis ar interveni cu o soluţie neaoşă: 


„Am avut şi noi câteva pivnițe... uitate prin Hermannstadt; iar... acum sunt toate palate... retrocedate. Dar începeţi mai întâi... cu o 
Germanie... educată,” ar spune el scoțând din buzunar pe lângă bileţelul de pe care citeşte şi un plan detaliat al Sibiului medieval. „Aceste 
buncăre nu sunt... pentru petreceri... techno sau pentru Agaricus... bisporus... ghinion! Este timpul să le... reîntoarcem Alianţei... Primele 
şase le rezolv... eu... prin meditații!” Cu siguranţă experienţa sa în rezolvarea disputelor imobiliare sibiene îl califică pentru a pregăti 
NATO de potenţiale conflicte viitoare. De aceea, celor care îi reproşează că pentru o astfel funcţie de maestru de ceremonii nu stăpâneşte 
nicio limbă, că ar vorbi germană cu accent de bișniţar de televizoare color de după Revoluţie și că ar scrie „mi-au” cum face pisica — vorba 
lui Vadim Tudor — le spun hai bâşti! Doar că după ce s-a însărcinat singur în eprubetă („România m-a însărcinat”) mai trebuie să 
aşteptăm nouă luni, ca să vedem ce iese şi apoi să-i tăiem moţul. 

